De partiene som var regjeringspartier for kun noen måneder siden, må være utsatt for et akutt hukommelsestap. I forrige periode hadde vi en stor utbygging i Oslo i forbindelse med Bislett. Det endelige beløpet på den totale utbyggingen av Bislett som hovedarena for friidrett kommer antakelig til å være på rundt 470 mill. kr. Den forrige regjeringen mente at det var passe å bidra med 50 mill. kr til denne utbyggingen. Stortinget påla Regjeringen i ettertid å legge på 15 mill. kr, altså totalt 65 mill. kr til et anlegg på 470 mill. kr. Vi foreslår 70 mill. kr til et prosjekt på 310 mill. kr. Da synes jeg det virker merkelig å bli kritisert av de partiene som mente at 50 mill. kr var passe til et prosjekt på 470 mill. kr, for at 70 mill. kr er altfor lite til et prosjekt på 310 mill. kr.